CELEX: C2007/117/34
Language: el
Date: 2007-05-26 00:00:00
Title: Υπόθεση C-199/07: Προσφυγή της 12ης Απριλίου 2007 — Επιτροπή των Ευρωπαϊκών Κοινοτήτων κατά Ελληνικής Δημοκρατίας

26.5.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 117/20
            
         Προσφυγή της 12ης Απριλίου 2007 — Επιτροπή των Ευρωπαϊκών Κοινοτήτων κατά Ελληνικής Δημοκρατίας
   (Υπόθεση C-199/07)
   (2007/C 117/34)
   Γλώσσα διαδικασίας: η ελληνική
   Διάδικοι
   
      Προσφεύγουσα: Επιτροπή των Ευρωπαϊκών Κοινοτήτων (εκπρόσωποι: Μ. Πατακιά και D. Kukovec)
   
      Καθής: Ελληνική Δημοκρατία
   Αιτήματα
   
               —
            
            
               Να αναγνωρίσει ότι η Ελληνική Δημοκρατία εισάγοντας εκ των πραγμάτων ένα πρόσθετο κριτήριο αυτόματου αποκλεισμού πέραν εκείνων που προβλέπονται ρητώς στο άρθρο 31 παράγραφος 2 της Οδηγίας 93/38/ΕΟΚ (1) του Συμβουλίου της 14.6.1993«περί συντονισμού των διαδικασιών σύναψης συμβάσεων στους τομείς του ύδατος, της ενέργειας, των μεταφορών και των τηλεπικοινωνιών »εις βάρος των αλλοδαπών γραφείων μελετών, και παραλείποντας να διακρίνει στον επίμαχο διαγωνισμό μεταξύ κριτηρίων ποιοτικής επιλογής και κριτηρίων ανάθεσης, παρέβη τις υποχρεώσεις που απορρέουν από την κοινοτική νομοθεσία για τις δημόσιες συμβάσεις, και ειδικότερα τα άρθρα: 4 παράγραφος 2, 31 παράγραφοι 1 και 2, και 34 παράγραφος 1 στοιχείο α) της οδηγίας 93/38/ΕΟΚ, όπως αυτά ερμηνεύονται από το Δικαστήριο των Ευρωπαϊκών Κοινοτήτων, καθώς και την αρχή της αμοιβαίας αναγνώρισης των τυπικών προσόντων που διέπει το κοινοτικό δίκαιο για τις δημόσιες συμβάσεις, επίσης δε τα άρθρα 12 και 49 της Συνθήκης.
            
         
               —
            
            
               Να καταδικάσει Ελληνική Δημοκρατία στα δικαστικά έξοδα.
            
         Ισχυρισμοί και κύρια επιχειρήματα
   Η Επιτροπή έλαβε καταγγελία αναφορικά με παρατυπίες στα πλαίσια διαγωνισμού που προκήρυξε η ΕΡΓΑ ΟΣΕ ΑΕ κατά το έτος 2003, με αντικείμενο τις «Μελέτες κτιριακών και ηλεκτρομηχανικών έργων και εγκαταστάσεων Α' φάσης Συγκροτήματος Σταθμών Θριασίου Πεδίου».
   Υπό το φως της νομολογίας του Δικαστηρίου, η Επιτροπή θεωρεί ότι ο όρος συμμετοχής των γραφείων μελετών στο διαγωνισμό που προβλέπει την κατάταξή τους σύμφωνα με το ελληνικό σύστημα σε τάξεις και δη στις «καλούμενες »τάξεις, εισάγει εκ των πραγμάτων λόγο αποκλεισμού πέραν των λόγων αποκλεισμού που αναφέρονται ρητώς στο άρθρο 31 παράγρ. 2 της οδηγίας 93/38/ΕΟΚ και αποτελεί σε κάποιες περιπτώσεις, διάκριση σε βάρος των αλλοδαπών γραφείων μελετών, κατά παράβαση του άρθρου 4 παράγρ. 2 της οδηγίας 93/38/ΕΟΚ.
   Η Επιτροπή θεωρεί επίσης ότι ο προαναφερόμενος όρος της ως άνω προκήρυξης διαγωνισμού παραβιάζει την αρχή της αμοιβαίας αναγνώρισης των διπλωμάτων, πτυχίων ή άλλων αποδεικτικών τυπικών προσόντων και τα άρθρα 12 και 49 ΕΚ.
   Περαιτέρω, η Επιτροπή θεωρεί ότι η προκήρυξη του επίμαχου διαγωνισμού δε διαχωρίζει τα στάδια επιλογής και ανάθεσης και συγχέει τα κριτήρια επιλογής με τα κριτήρια ανάθεσης, κατά παράβαση των άρθρων 31 και 34 της οδηγίας 93/38/ΕΟΚ.
   Τέλος, η Επιτροπή θεωρεί ότι η επικαλούμενη από τις ελληνικές αρχές κατάργηση προϋφισταμένου νόμου δεν εξάλειψε την αποδιδόμενη παράβαση, εφόσον πρόκειται για πλημμελή εφαρμογή των σχετικών κοινοτικών διατάξεων από τις ελληνικές αρχές και όχι για ελλιπή μεταφορά τους στο ελληνικό δίκαιο.
   Κατά συνέπεια, η Επιτροπή θεωρεί ότι η Ελληνική Δημοκρατία παρέβη τις υποχρεώσεις τις οποίες υπέχει δυνάμει των άρθρων 4 παράγρ. 2, 31 παράγραφοι 1 και 2 και 34 παράγρ. 1, στοιχείο α) της οδηγίας 93/38/ΕΟΚ καθώς και την αρχή της αμοιβαίας αναγνώρισης των τυπικών προσόντων και τα άρθρα 12 και 49 ΕΚ.
   
      (1)  ΕΕ L 199 της 9.8.1993, σ. 84 έως 138.